ZAPISNIK

 Sa 29. sjednice Gradskog vijeća Grada Cresa koja je održana 14. srpnja 2016. godine, u Gradskoj vijećnici Grada Cresa, s početkom u 19.00 sati.

 Na sjednici je prisutno 8 vijećnika i to: Marčelo Damijanjević, predsjednik Gradskog vijeća; vijećnici: Lara Bressan Antonina, Oliver Filipas, Dragan Medarić, Fiorenco Pinezić, Nenad Kučić, Petar Miočić i Patris Salković. Odsutni: Anton Čule, Samir Mujagić, Gaetano Negovetić, Maja Sepčić i Branko Benvin.

 Na sjednici su još prisutni: Kristijan Jurjako, gradonačelnik Grada Cresa; Jadranka Blatt, zamjenica gradonačelnika Grada Cresa; Nada Kremenić, pročelnica Upravnog odjela za proračun i financije, komunalni sustav i prostorno planiranje; Dubravka Fak, voditeljica Odsjeka za komunalno-stambeni sustav i prostorno planiranje i Patricija Purić, pročelnica Ureda Grada, koja vodi ovaj zapisnik.

 Marčelo Damijanjević otvorio je 29. sjednicu, te dao na usvajanje zapisnik sa 28. sjednice Gradskog vijeća.

 Jednoglasno je usvojen zapisnik sa 28. sjednice Gradskog vijeća koja je održana 31. svibnja 2016. godine.

Jednoglasno je usvojen sljedeći

**Dnevni red:**

1. Aktualni sat.
2. Prijedlog odluke o izboru pravnih osoba kojima će se posebnim ugovorom povjeriti obavljanje komunalnih poslova održavanja javne rasvjete i održavanja nerazvrstanih cesta.
3. Prijedlog zaključka o odabiru ponude na natječaj za prodaju nekretnina u vlasništvu Grada Cresa.

**Ad. 1. Aktualni sat**

Patris Salković otvorio je aktualni sat te istaknuo da je dobio odgovor na vijećničko pitanje od pretprošle sjednice ali nije zadovoljan odgovorom. Isto tako nije odgovoreno ništa vezano uz signalizaciju na ulazu u Cres, a ni u vezi semafora na Melinu. Na to se moglo odgovoriti u mjesec i pol, za to vrijeme moglo se i popraviti semafore.

Petar Miočić je naglasio da nije dobio odgovor na već prije postavljeno vijećničko pitanje. Nije mu jasno zašto se kriju neke stvari.

Fiorenco Pinezić postavio je sljedeća vijećnička pitanja:

1. Zašto nije otvorena mesnica u Martinšćici, koja je u sezoni zaista potrebna s obzirom na velik broj gostiju?
2. Stanovnici naselja Zaglav su ogorčeni što nema kontejnera između drugog i trećeg reda zgrada. Dolje je postavljeno pet manjih kontejnera koji ne zadovoljavaju potrebe stanovnika pa se smeće baca posvuda. Isto tako, u Stivanu je maknut veliki kontejner pa se smeće baca posvuda, Jelovica je puna. Zatražio je da se vrate kontejneri koji su maknuti sa predjela Zaglav i u Stivanu.

Lara Bressan postavila je sljedeće vijećničko pitanje:

Pred tjedan dana u Belom je otvoreno oporavilište i Centar za posjetitelje u Eko centru Beli. Grad Cres je uvijek podržavao udrugu koja je do pred tri godine vodila oporavilište i uvijek je sudjelovao u njihovim programima. Zatražila je podatke od Grada i od Turističke zajednice koliko je sredstava dano udruzi Caput Insulae za njihove programe i da li su davana izvješća te udruge o radu, te da li ih se može dobiti na uvid.

Petar Miočić postavio je sljedeće vijećničko pitanje:

1. U zadnje vrijeme imali smo slučaj da je naš komunalni redar tjerao djecu koja prodaju školjke. Upitao je zašto su se ta djeca tjerala jer se radi o tradiciji i ne zna da li je i tko dao nalog da se to napravi.
2. Za ljetni karneval Vežgani su dobili određenu količinu novca. Interesira ga da li će se taj ljetni karneval još dodatno financirati od strane Grada i Turističke zajednice.

Nenad Kučić postavio je sljedeće vijećničko pitanje:

U zadnje vrijeme je primjećeno da kamioni preko 5 T dolaze na parter ispred Konzuma iako je tamo znak zabrane. Tamo je i inače velika gužva sa autima, pješacima, biciklima, oštećuje se beton i vlada opća gužva. Pitanje je da se to može nekako regulirati i ako netko strada tko će biti odgovoran.

Patris Salković postavio je sljedeće vijećničko pitanje:

Autotrans je ukinuo naplatu parkiranja na nogometnom igralištu. Cijelo igralište je zauzeto sa autima svakakvih registracija koji se cijelo ljeto ne miču. Koliko mu je poznato u uvjetima koncesije bilo je da tamo bude besplatan parking za domaće stanovništvo, a ostalima da se naplaćuje prema cjeniku. Da li Grad misli nešto poduzeti ili će se čekati da istekne ugovor o koncesiji.

Marčelo Damijanjević postavio je sljedeće vijećničko pitanje:

Građevinski radovi na Palači Moise nastavili su se i nakon 1.07., radi se s motornim pilama i ostalim alatima koji su bučni, što nije dobro za turizam jer je to naša glavna grana. Smatra da radovi moraju stati svugdje u gradu nakon 1.07. jer se i domaći gosti žale na buku. Da li je od strane Grada dozvoljeno da se radi i nakon 1.07.

Kristijan Jurjako usmeno je odgovorio na dio pitanja.

**Ad. 2.**

Dubravka Fak obrazložila je Prijedlog odluke o izboru pravnih osoba kojima će se posebnim ugovorom povjeriti obavljanje komunalnih poslova održavanja javne rasvjete i održavanja nerazvrstanih cesta.

U raspravi su sudjelovali Patris Salković i Dubravka Fak.

Nakon zaključene rasprave, jednoglasno je donesena sljedeća

**Odluka:**

Usvaja se Odluka o izboru pravnih osoba kojima će se posebnim ugovorom povjeriti obavljanje komunalnih poslova održavanja javne rasvjete i održavanja nerazvrstanih cesta. Odluka o izboru pravnih osoba kojima će se posebnim ugovorom povjeriti obavljanje komunalnih poslova održavanja javne rasvjete i održavanja nerazvrstanih cesta objaviti će se u “Službenim novinama” Primorsko-goranske županija.

**Ad. 3.**

Patricija Purić obrazložila je Prijedlog zaključka o odabiru ponude na natječaj za prodaju nekretnina u vlasništvu Grada Cresa.

Bez rasprave, jednoglasno je donesen sljedeći

**Zaključak:**

Na temelju provedenog javnog natječaja za prodaju nekretnine oznakeč. zgr. 91/3, z.k.ul. 1475, k.o. Beli, utvrđuje se kao najpovoljnija ponuda ponuditelja Soledad Malovac iz Cresa, Palada 4, OIB: 22250544929 te se ponuditelj poziva na sklapanje kupoprodajnog ugovora po ponuđenoj kupoprodajnoj cijeni. Ovlašćuje se gradonačelnik Grada Cresa na potpis kupoprodajnog ugovora.

U 19.40 sati predsjednik Gradskog vijeća Marčelo Damijanjević zatvorio je 29. sjednicu Gradskog vijeća.

Klasa: 021-01/16-1/

Ur. broj: 2213/02-01-16-

Cres, 14. srpnja 2016.

Zapisnik sastavila Predsjednik Gradskog vijeća

Patricija Purić Marčelo Damijanjević